Il-Kunsill adotta konklużjonijiet dwar it-triq 'il quddiem fir-rigward taż-żamma ta' data tal-komunikazzjoni elettronika għall-finijiet tal-ġlieda kontra l-kriminalità. Il-Kunsill innota li ż-żamma ta' data hija għodda essenzjali biex tiġi investigata b'mod effiċjenti l-kriminalità serja, iżda l-użu tagħha għandu jkun iggwidat mill-ħtieġa li jiġu protetti d-drittijiet u l-libertajiet fundamentali. Il-Kunsill inkariga lill-Kummissjoni biex tiġbor aktar informazzjoni u torganizza konsultazzjonijiet immirati bħala parti minn studju komprensiv dwar soluzzjonijiet possibbli għaż-żamma ta' data, inkluż li titqies inizjattiva leġislattiva futura. Konklużjonijiet dwar iż-żamma ta' data għall-finijiet tal-ġlieda kontra l-kriminalità, 27 ta' Mejju 2019 Biex illum il-kriminalità tiġi miġġielda b'mod effettiv, huwa importanti li l-fornituri tas-servizzi jżommu ċerta data, minbarra dik li tinġabar strettament għall-finijiet tan-negozju tagħhom, li tista' tiġi żvelata taħt ċerti kondizzjonijiet stretti għall-finijiet tal-ġlieda kontra l-kriminalità. Madankollu, iż-żamma ta' data tista' tikser id-drittijiet fundamentali individwali, b'mod partikolari d-drittijiet għall-privatezza u l-protezzjoni ta' data personali kif interpretata mill-Qorti tal-Ġustizzja tal-UE. Fil-kawżi Digital Rights vs l-Irlanda fl-2014 u TELE2 fl-2016, il-Qorti tal-Ġustizzja pprojbixxiet lill-UE u l-istati membri tagħha milli jistabbilixxu regoli li jkunu jinvolvu żamma ġenerali u indiskriminata ta' data. Għalhekk, id-diskussjoni kollha dwar dan is-suġġett hija ggwidata mill-importanza li jiġu pprovduti għodod effettivi għall-ġlieda kontra l-kriminalità, minn naħa, u l-ħtieġa li jiġu rispettati d-drittijiet fundamentali, b'mod partikolari d-drittijiet għall-privatezza, il-protezzjoni tad-data personali, in-nondiskriminazzjoni u l-preżunzjoni tal-innoċenza, min-naħa l-oħra. Ara l-paġna tal-laqgħa